FI Euroopan unionin virallinen lehti C 324/26

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 324/12)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

ASETUS (EY) N:o 510/2006

”PAN DE CRUZ DE CIUDAD REAL”

EY-nro: ES-PGI-0005-0608-05.06.2007

SMM ( X ) SAN ( )

1. Nimi

”Pan de Cruz de Ciudad Real”

2. Jäsenvaltio tai kolmas valtio

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 2.4 — Leipomotuote

3.2 Kuvaus I kohdassa mainittua nimitystä vastaavasta tuotteesta

Maantieteellisen merkinnän suojan (SMM) saanut tuote ”Pan de Cruz de Ciudad Real” määritellään yhdestä yhtenäisestä ja kiinteästä kappaleesta muodostuvaksi kuperaksi vehnäleiväksi, jonka sisus on tasainen ja valkoinen. Sen kuori on sileä ja leivän yläpuolella on kaksi syvää kohtisuoraa ristinmuotoista leikkausta, joista leipä saa nimensä, ja asianomaisen leipomon rekisteröintinumeroa vastaava koodi. Lisäksi leivän alapuolella on SMM:n anagrammi tai tunnuskuvio.

Leivän erityisominaisuudet ovat seuraavat:

Leipä saadaan ja valmistetaan vehnäjauhosta valmistetusta jäykästä taikinasta. Jauhon W-arvo on 140–200 ja P/L-arvo 0,5–1,0.

Leipä on muodoltaan pyöreä ja litteä ja siinä on kuori.

Kuori on 1–2 millimetrin paksuinen, pehmeä ja rapea. Sen väri vaihtelee kullanvärisestä vaaleaan kastanjanruskeaan ja se maistuu paahdetulta vehnältä.

Sisus on väriltään valkea, se on pehmeä, kuohkea ja tasainen eikä siinä ole koloja. Se muistuttaa puuvillaa.

Leivän aistinvaraiset ominaisuudet: sisuksessa on voimakas viljojen aromi, suussa maku on miellyttävä ja hieman makea, kuori on suussa pehmeää ja rapeaa ja maku muistuttaa paahdettua viljaa. Tavanomaisissa säilytysolosuhteissa ”Pan de Cruz de Ciudad Real” säilyy käyttökelpoisena 6–7 päivää.

Leivässä ei ole homeita, poikkeavia jäännöksiä eikä muita vieraita aineksia.

Sisuksen enimmäiskosteus on 30 % ja limpun happamuus pH 5–7.

Esillepano on seuraava: suuri leipä (750–850 g), pieni leipä (550–650 g), Libreta (310–410 g) ja Panecillo de cruz (115–135 g)

3.3 Raaka-aineet (ainoastaan silloin, kun on kyseessä jalostettu tuote)

Vehnäjauho, jonka W-arvo on 140–200 ja P/L-arvo 0,5–1,0.

3.4 Rehut (ainoastaan silloin, kun on kyseessä eläinperäinen tuote)

—

3.5 Tuotantovaiheet, joiden on tapahduttava määritellyllä maantieteellisellä alueella

SMM-merkinnällä ”Pan de Cruz de Ciudad Real” suojattujen leipien valmistuksessa käytetään ainoastaan vehnäjauhoa, vettä, suolaa, hiivaa sekä sallittuja makua parantavia ja lisäaineita. Jauhon W-arvon on oltava 140–200 ja P/L-arvon 0,5–1,0.

Keskimääräinen muuntosuhde on 110–125 kg leipää 100 jauhokiloa kohti limppujen painosta riippuen.

Maantieteellisellä merkinnällä ”Pan de Cruz de Ciudad Real” suojatun leivän valmistusprosessissa on käytävä läpi seuraavassa esitetyt vaiheet:

1. Vaivaaminen

Vaivaaminen suoritetaan mekaanisessa vaivauskoneessa niin kauan, että taikina on tasakoosteinen, toisin sanoen 20–30 minuuttia, käytetystä vaivauskoneesta riippuen. Vaivaamisessa on pyrittävä siihen, että taikinan tullessa ulos sen lämpötila on enintään 24–25 °C.

2. Puhdistus tai alustus

Vaihe suoritetaan puhdistuslaitteella, mieluiten säleiköllä varustetulla, peräkkäisin vedoin, kunnes saadaan hienoa ja taipuisaa taikinaa.

3. Punnitseminen

Koska kyseessä on käsityönä valmistettava leipä, se punnitaan volumetrisellä punnituskoneella, sähköpunnituslaitteella tai tilassa jakavalla laitteella. Erilaisten limppujen saamiseksi taikinan painot, jotka ilmaistaan grammoina, ovat seuraavat: suuri leipä 900–1 000 g, pieni leipä 660–760 g, Libreta 370–470 g ja Panecillo de cruz 150–180 g.

4. Muotoileminen

Muotoileminen suoritetaan käsin. Taikinapalaa pyöritetään käsillä kunnes saadaan kartion muotoinen pallo. Mitään jäännöstä ei saa tarttua taikinaan. Seuraavaksi taikina litistetään ympyräksi ja laajennetaan. Laajentamisessa ympyrä suurennetaan, mutta reunat ohennetaan ja keskus jätetään korkeammaksi.

5. Käyminen

Kun leipä on muotoiltu, se asetetaan liinavaatteella tai sen kaltaisella kankaalla peitetyille levyille, jolloin käyminen alkaa huoneenlämmössä ja leipään muodostuu hieno kuori. Käymiseen käytettävän tilan oikea lämpötila on 26–30 °C ja ilman suhteellinen kosteus 40–45 %. Käymisaika vaihtelee ympäristön lämpötilasta riippuen yhdestä tunnista ja 20 minuutista kahteen tuntiin ja 20 minuuttiin.

6. Leikkaaminen

Myös leikkaaminen suoritetaan käsin. Kun leipä on käynyt, sen päälle tehdään kaksi kohtisuoraa leikkausta ristin muotoon. Tämän jälkeen leivän toinen puoli tai sen alapuoli merkitään SMM:ää ”Pan de Cruz de Ciudad Real” ilmaisevalla tunnuskuviolla. Tunnuskuvion läpimitta on suuressa ja pienessä leivässä kuusi senttimetriä ja Libretassa ja Panecillo de cruzissa neljä senttimetriä. Tämän jälkeen kappale jätetään seisomaan 10–15 minuutiksi, jotta leikkauksesta tulee kuoren muotoutumisen avulla yhtenäinen.

7. Uuniin asettaminen

Leipä asetetaan uuniin manuaalisesti lapiolla yläpuoli alaspäin.

8. Paistaminen tai kypsentäminen

Leipä paistetaan uunissa, jonka seinät ja pohja ovat tulenkestävää materiaalia. Paistoaika on yhteensä 30–50 minuuttia. Uunin lämpötilan on oltava 250 °C ensimmäisten 15 minuutin ajan, jonka jälkeen lämpötila on laskettava 200 °C:een jäljellä oleviksi 15–35 minuutiksi.

9. Uunista poistaminen

Leipä otetaan pois uunista lapiolla ja se asetetaan puulankuilla varustetuille vaunuille tuulettumaan ja jäähtymään. Kun limput ovat jäähtyneet, ne ovat valmiita jakeluun.

3.6 Leikkaamista, hiomista, pakkaamista ym. toimenpiteitä koskevat erityissäännöt

SMM:llä ”Pan de Cruz de Ciudad Real” suojatut limput toimitetaan markkinoille pakattuina, jos voimassa oleva lainsäädäntö niin vaatii.

Jos leipä pakataan, pakkaaminen suoritetaan tuotantoalueella, jotta leivän kaikki fyysis-kemialliset ja aistinvaraiset ominaisuudet säilyvät ja leipä säilyy pidempään parempana.

3.7 Merkintöjä koskevat erityissäännöt

Kyseisellä maantieteellisellä merkinnällä suojatut leivät merkitään ja varustetaan etiketillä oikean tunnistuksen varmistamiseksi seuraavasti:

Yläpuoli merkitään kahdella syvällä kohtisuoralla leikkauksella, joka on ristinmuotoinen. Yhdessä sen neljänneksistä on koodi, joka vastaa asianomaisen leipomon rekisteröintinumeroa, ja toisessa neljänneksessä on elintarvikekäyttöä ilmaiseva etiketti, joka sisältää SMM:n ”Pan de Cruz de Ciudad Real” tunnuskuvion, SMM:n eurooppalaisen tunnuskuvion, leipää koskevan yksittäisen valvontakoodin ja tarkastuslaitoksen tunnisteen.

Alapuolella on SMM:n anagrammi tai tunnuskuvio, joka koostuu pienistä kuoreen tehdyistä rei'istä.

4. Maantieteellisen alueen tarkka rajaus

Suojatulla maantieteellisellä merkinnällä ”Pan de Cruz de Ciudad Real” suojatun leivän valmistusalue ulottuu kaikkiin Ciudad Realin maakunnan kuntiin.

5. Yhteys maantieteelliseen alkuperään

5.1 Maantieteellisen alueen erityisyys

Maantieteelliseen alueen lämpötiloja ja kosteutta koskevat ilmasto-olosuhteet mahdollistavat sen, että käyminen tapahtuu yleensä huoneenlämmössä, kun käymiseen käytetyn tilan lämpötila on 26–30 °C ja ilman suhteellinen kosteus 40–45 %.

”Pan de Cruz de Ciudad Realin” käsityönä tapahtuvan kuuluisan valmistuksen erityispiirteet ovat seuraavat:

Muotoileminen ja leikkaaminen tehdään käsin. Myös yläpuolelle tehtävä ristinmuotoinen leikkaus ja alapuolen merkintään tehtävät reiät tehdään käsin. Sitten leivän annetaan seistä 10–15 minuuttia, minkä jälkeen se viedään uuniin ristinmuotoinen leikkaus alaspäin.

5.2 Tuotteen erityisyys

Leipä on yhtenäinen ja tiivis limppu, sen kuori on tasainen, pehmeä ja paksu, leivän sisus on kova ja valkoinen, siinä on voimakas viljan aromi ja maku on suussa miellyttävä ja hieman makea.

5.3 Syy-seuraussuhde, joka yhdistää maantieteellisen alueen tuotteen erityislaatuun, maineeseen tai muihin ominaisuuksiin

Pan de Cruz de Ciudad Real on peräisin Calatravan ritarikunnasta, joka sijaitsee Kastilia-La Manchan itsehallintoalueeseen kuuluvan Ciudad Realin maakunnassa. Sen alkuperä ulottuu Calatravan ritarien veljeskunnan aikoihin 1200-luvulle.

Leivän maine liittyy historiallisesti alueen muinaisten asuttajien elinolosuhteisiin. Heidän oli työskenneltävä pelloilla, mikä yhdessä sääolosuhteiden kanssa sai aikaan sen, että asukkaiden oli pakko hankkia pitkään kestäviä, helposti säilytettäviä ja ravitsevia elintarvikkeita.

Tämän vuoksi alueen talonpojat ja paimenet käyttivät tällaista leipää ollessaan pitkiä aikoja pelloilla. Calatravan ritarit omaksuivat leivän käytön kuljetus- ja huoltojärjestelyihin takaisinvaltauksen (Reconquista) aikana sen käyttökelpoisuuden vuoksi. Myöhemmin leipä sai muita gastronomisia käyttömuotoja, joita ovat sen nauttiminen suoraan ruokalajina tai ateriana taikka muiden ruokalajien ohessa, ja sen käyttö levisikin muihin piireihin Ciudad Realin maakunnassa.

Pan de Cruzin laadukas historiallinen maine on säilynyt, koska se valmistetaan leipomoissa perinteisesti käsityönä. Maineen ansiosta tämän tyypillisen ja Ciudad Realin alueella paljon kysytyn leivän erottavat ominaispiirteet ovat säilyneet, minkä vuoksi leipä on ainutlaatuinen.

Lukuisat alkuperäiset ruokalajit, joita alueella on valmistettu historian kuluessa, ovat säilyneet näihin päiviin asti, sillä niiden valmistuksessa on käytetty tärkeimpänä ainesosana Pan de Cruzia. Tämä seikka osoittaa, että tämän paikallisen gastronomian erityistuotteen, jota valmistetaan yksinomaan Ciudad Realin maakunnassa, kulinaarinen käyttö on säilynyt aikojen kuluessa, joten se muodostaa erityisen maantieteellisen yhteyden.

Pan de Cruzia, jota on valmistettu vuosisatoja käsityönä, tuotettiin ajoittain hyvin paljon, mutta myöhemmin sen kulutus laski. Leivän tunnettuuden ja maineen vuoksi sitä kulutetaan nykyään kuitenkin taas enemmän ja kysyntä on sekä maakunnan sisällä että sen ulkopuolella suurta, koska paikallisten laatutuotteiden kysyntä on kasvanut.

Maantieteellisen alueen lämpötila ja kosteus säätelevät ympäristön lämpötilassa tapahtuvaa käymistä, jonka aikana muodostuu hieno kuori. Tämän vuoksi ei tarvita korkeaa lämpötilaa, vaan tietyt leikkaamisen ja uuniin viemisen edellyttämät olosuhteet, jotta saadaan tämän asiakirjan 5.2 kohdassa mainitut ehdot ja ominaisuudet täyttäviä erilaisia limppuja.

Valmistusmenetelmä on muotoutunut vuosisatoja kestäneen leipomoperinteen aikana.

Erityisen ja suurelta osin käsityönä tapahtuvan valmistusmenetelmän tärkein ominaisuus on ristinmuotoinen leikkaus, jonka ansiosta leivän kuori ei halkea paistamisen aikana. Samalla tavoin käymisprosessi toteutetaan ottamalla huomioon alueen kosteusolosuhteet ja lämpötila.

Eritelmän julkaisutiedot

(Asetuksen (EY) N:o 510/2006 5 artiklan 7 kohta)

http://www.jccm.es/cgi-bin/docm.php3

(1) EUVL L 93, 31.3.2006, s. 12.